Illum, il-Kummissjoni Ewropea ppreżentat l-Opinjonijiet tagħha dwar l-Abbozzi ta' Pjanijiet Baġitarji tal-2020 tal-Istati Membri taż-żona tal-euro, iddeċidiet miżuri fl-ambitu tal-Patt ta' Stabbiltà u Tkabbir u adottat ir-raba' Rapport ta' Sorveljanza Msaħħaħ għall-Greċja. Minn Lulju ta' din is-sena u għall-ewwel darba mill-2002, l-ebda Stat Membru taż-żona tal-euro ma jinsab taħt il-Proċedura ta' Defiċit Eċċessiv. Il-proporzjon tad-dejn għall-PDG fiż-żona tal-euro huwa mistenni jibqa' fit-triq tan-niżla li qabad f'dawn l-aħħar snin u li jinżel minn madwar 86 % fl-2019 għal madwar 85 % fl-2020. Dan qed iseħħ fl-isfond ta' ekonomija Ewropea u dinjija li qed tiddgħajjef. Il-Viċi President Valdis Dombrovskis, responsabbli għall-Ewro u għad-Djalogu Soċjali, kif ukoll inkarigat mill-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, qal: “B'riskji li qed jiżdiedu u li qed jitfgħu pressjoni fuq il-prospetti ta' tkabbir ekonomiku tal-Ewropa, huwa ta' serħan il-moħħ li wieħed jara li l-pajjiżi taż-żona tal-euro bħall-Ġermanja u n-Netherlands jużaw l-ispazju fiskali biex jappoġġjaw l-investiment. Madankollu, huma jistgħu jagħmlu aktar. Min-naħa l-oħra, Stati Membri b'livelli ta' dejn għoljin ħafna, bħall-Belġju, Franza, l-Italja u Spanja, għandhom jieħdu vantaġġ mill-infiq aktar baxx fuq l-imgħax biex inaqqsu d-dejn tagħhom. Din għandha tkun il-prijorità tagħhom.” Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, qal: Fl-aħħar ħames snin, din il-Kummissjoni vvalutat bir-reqqa l-abbozzi tal-pjanijiet baġitarji tal-Istati Membri taż-żona tal-euro. Bl-opinjonijiet ta' din is-sena nikkonfermaw l-impenn tagħna li napplikaw b'mod flessibbli u intelliġenti r-regoli komuni tagħna, iggwidati minn għarfien tar-realtà ekonomika f'kull pajjiż u fiż-żona tal-euro kollha kemm hi. F'dan is-sens, il-Kummissjoni tistieden lill-pajjiżi b'dejn għoli biex isegwu politiki fiskali prudenti, waqt li tinkoraġġixxi lil dawk bi spazju fiskali biex ikomplu jinvestu. Dan l-approċċ differenzjat se jsaħħaħ iż-żona tal-euro.” Valutazzjoni tal-Abbozzi ta' Pjanijiet Baġitarji tal-Istati Membri taż-żona tal-euro Wara t-Tbassir Ekonomiku riċenti tal-ħarifa tal-2019 u l-konsultazzjonijiet mal-Istati Membri, il-Kummissjoni adottat l-Opinjonijiet tagħha dwar l-Abbozzi tal-Pjanijiet Baġitarji tal-pajjiżi kollha taż-żona tal-euro. Sabet li l-ebda Abbozz ta' Pjan Baġitarju għall-2020 ma juri nuqqas ta' konformità partikolarment serju mar-rekwiżiti tal-Patt ta' Stabbiltà u Tkabbir. Il-Pjanijiet ta' disa' Stati Membri fl-2020 jissodisfaw il-Patt ta' Stabbiltà u Tkabbir; żewġ Stati Membri huma ġeneralment konformi u għal tmien Stati Membri, il-Pjanijiet joħolqu riskju ta' nuqqas ta' konformità mal-Patt ta' Stabbiltà u Tkabbir is-sena d-dieħla: L-Abbozzi tal-Pjanijiet Baġitarji tal-Ġermanja, l-Irlanda, il-Greċja, Ċipru il-Litwanja, il-Lussemburgu, Malta, in-Netherlands u l-Awstrija nstabu li huma konformi mal-Patt ta' Stabbiltà u Tkabbir fl-2020. L-Abbozzi tal-Pjanijiet Baġitarji tal-Estonja u l-Latvja nstabu li huma ġeneralment konformi mal-Patt ta' Stabbiltà u Tkabbir fl-2020. L-implimentazzjoni tal-Abbozzi tal-Pjanijiet Baġitarji tista' tirriżulta f'ċertu devjazzjoni mill-objettiv baġitarju ta' terminu medju tal-pajjiż għal-Latvja u mill-perkors ta' aġġustament lejn dan l-objettiv fil-każ tal-Estonja. Għall-Belġju, Spanja, Franza, l-Italja, il-Portugall, is-Slovenja, is-Slovakkja u l-Finlandja, l-Abbozzi tal-Pjanijiet Baġitarji joħolqu riskju ta' nuqqas ta' konformità mal-Patt ta' Stabbiltà u Tkabbir fl-2020. L-implimentazzjoni tal-Pjanijiet ta' dawn l-Istati Membri tista' tirriżulta f'devjazzjoni sinifikanti mill-perkors ta' aġġustament lejn l-objettiv baġitarju fuq terminu medju. Fil-każijiet tal-Belġju, Spanja, Franza u l-Italja, huwa previst ukoll nuqqas ta' konformità mal-parametru referenzjarju tat-tnaqqis tad-dejn. B'mod ġenerali, bejn l-2019 u l-2020, l-għadd ta' Stati Membri li jkunu laħqu jew qabżu l-objettivi baġitarji ta' terminu medju huwa stmat li jiżdied minn sitta għal disgħa. Il-Kummissjoni tipprevedi li d-defiċit strutturali aggregat taż-żona tal-euro se jiżdied b'0.2 % tal-prodott potenzjali fl-2020 (għal -1.1 %), u b'hekk juri pożizzjoni fiskali ġeneralment newtrali. Din iż-żieda fil-bilanċ strutturali hija xprunata b'mod partikolari minn politiki fiskali espansjonarji previsti fl-Istati Membri bi spazju fiskali, b'mod partikolari n-Netherlands u sa ċertu punt il-Ġermanja (0.6 % u 0.4 % tal-prodott potenzjali, rispettivament) u ż-żieda prevista fid-defiċit strutturali tal-Italja (0.3 % tal-prodott potenzjali). B'mod ġenerali, il-politiki fiskali għadhom mhumiex differenzjati biżżejjed fiż-żona tal-euro. L-Istati Membri bi spazju fiskali qed jimplimentaw politika fiskali espansjonarja u għandhom ikunu lesti jkomplu jużaw l-ispazju fiskali tagħhom. Min-naħa l-oħra, in-nuqqas ta' konsolidazzjoni f'pajjiżi bi problemi ta' sostenibbiltà għadu joħloq tħassib. Passi skont il-Patt ta' Stabbiltà u Tkabbir Il-Kummissjoni adottat ukoll serje ta' miżuri fl-ambitu tal-Patt ta' Stabbiltà u Tkabbir għall-Ungerija u r-Rumanija. Għamlet żewġ rakkomandazzjonijiet taħt il-Proċedura ta' Devjazzjoni Sinifikanti, strument bil-għan li jibgħat twissija f'każ ta' devjazzjoni sinifikanti mir-rekwiżiti tal-parti preventiva tal-Patt. Il-Proċedura għandha wkoll l-għan li tgħin lill-Istati Membri jirritornaw lejn il-pożizzjoni fiskali li kienu jkunu fiha li kieku ma kienx hemm devjazzjoni, jew li jersqu qribha. Fir-rigward tal-Ungerija, il-Kummissjoni stabbiliet li ma ttieħdet l-ebda azzjoni effettiva b'reazzjoni għar-rakkomandazzjoni tal-Kunsill ta' Ġunju 2019. Tipproponi li l-Kunsill jadotta deċiżjoni dwar azzjoni mhux effettiva u rakkomandazzjoni riveduta għall-Ungerija sabiex tieħu miżuri fl-2020 biex tikkoreġi d-devjazzjoni sinifikanti tagħha mill-perkors tal-aġġustament lejn l-objettiv baġitarju ta' terminu medju. Fir-rigward tar-Rumanija, il-Kummissjoni stabbiliet li ma ttieħdet l-ebda azzjoni effettiva b'reazzjoni għar-rakkomandazzjoni tal-Kunsill ta' Ġunju 2019. Tipproponi li l-Kunsill jadotta deċiżjoni dwar azzjoni mhux effettiva u rakkomandazzjoni riveduta lir-Rumanija sabiex tieħu miżuri fl-2020 biex tikkoreġi d-devjazzjoni sinifikanti tagħha mill-perkors ta' aġġustament lejn l-objettiv baġitarju ta' terminu medju. Rapport ta' Sorveljanza Msaħħa għall-Greċja Il-Kummissjoni adottat ukoll ir-raba' rapport għall-Greċja taħt il-qafas ta' Sorveljanza Msaħħa li ġie attivat wara l-konklużjoni tal-programm ta' aġġustament makroekonomiku tal-Mekkaniżmu Ewropew ta' Stabbiltà f'Awwissu 2018. Il-pubblikazzjoni tar-rapport issegwi r-raba' missjoni ta' wara l-programm fil-Greċja li saret mit-23 sas-26 ta' Settembru 2019. Ir-rapport jikkonkludi li l-Greċja ħejjiet baġit għall-2020 li jissodisfa l-mira ta' surplus primarju ta' 3.5 % tal-PDG b'mod li jiffavorixxi t-tkabbir, u li l-gvern b'mod ġenerali ħa l-miżuri meħtieġa biex jikseb l-impenji ta' riforma speċifiċi tiegħu għal nofs l-2019, fil-kuntest ta' aġenda ta' riformi iktar komprensiva. Miżuri addizzjonali se jkunu ta' importanza kruċjali biex jiġu kkompletati r-riformi u, fejn neċessarju, jitħaffef il-pass tagħhom. Is-sejbiet ta' dan ir-rapport se jiġu diskussi fil-Grupp tal-Euro fl-4 ta' Diċembru 2019. X'inhuma l-passi li jmiss? Il-Kummissjoni tistieden lill-Grupp tal-Euro u lill-Kunsill jiddiskutu l-pakkett tal-lum u japprovaw il-gwida offruta llum. Il-Kummissjoni se tippreżenta fi żmien xieraq il-passi li jmiss fl-ambitu tas-Semestru Ewropew, inklużi l-Istħarriġ Annwali dwar it-Tkabbir 2020, ir-rakkomandazzjoni għall-politika ekonomika taż-żona tal-euro, ir-Rapport dwar il-Mekkaniżmu ta' Twissija, l-Abbozz tar-Raport Konġunt dwar l-Impjiegi. Għal iktar informazzjoni Komunikazzjoni dwar l-Abbozzi tal-Pjanijiet Baġitarji tal-2020 taż-żona tal-euro L-Opinjonijiet tal-Kummissjoni dwar l-Abbozzi tal-Pjanijiet Baġitarji tal-2020 Proċeduri ta' Devjazzjoni Sinifikanti għall-Ungerija u r-Rumanija Ir-Raba' Rapport ta' Sorveljanza Msaħħa għall-Greċja Tbassir Ekonomiku tal-Ħarifa 2019 Segwi lill-Viċi President Dombrovskis fuq Twitter: @VDombrovskis Segwi lill-Kummissarju Moscovici fuq Twitter: @Pierremoscovici Segwi lil DĠ ECFIN fuq Twitter: @ecfin